text: Tre landmænd har fået lov til at pløkke bramgæs
  13 maj 2014 kl. 18.42
  Bramgæs hærger Mandø i en grad, at tre landmænd har fået lov til at skyde på dem.
  Gæssene kan på kort tid rydde en mark, og det har store konsekvenser for landmændene i området.
  En landmand vurderer, at der lige nu er omkring 25.000 sultne bramgæs på øen.
  De har spist stort set alt på markerne, og det betyder, at mange køer stadig står i stalden. Der er nemlig ikke noget græs til dem på markerne.
  Men nu har tre landmænd på Mandø nu får lov til at skyde 10 bramgæs hver, så de kan skræmme dem væk fra deres arealer, oplyser vildtkonsulent Svend Hansen i Naturstyrelsen ifølge Landbrugs Avisen.
  Landmændene på Mandø tog kontakt til Sydvestjysk Landboforening, der henvendte sig til Naturstyrelsen ? som altså gav tilladelsen til at skyde de 30 gæs.
  Bramgæssene forlader Mandø om ca. 14 dage.
  